KIRJALLINEN KYSYMYS E-2514/02 esittäjä(t): Alexandros Alavanos (GUE/NGL) komissiolle. Ehdokasvaltiot ja asetus (ETY) n:o 1408/71.



Virallinen lehti nro 280 E , 21/11/2003 s. 0004 - 0004



KIRJALLINEN KYSYMYS E-2514/02 esittäjä(t): Alexandros Alavanos (GUE/NGL) komissiolle (9. syyskuuta 2002) Aihe: Ehdokasvaltiot ja asetus (ETY) n:o 1408/71 Vuoden 1984 jälkeen Kreikkaan on palannut Kreikan kansalaisia, jotka pakenivat vuosien 19451949 sisällissodan aikana poliittisina pakolaisina Puolaan, Tekinmaahan, Slovakiaan, Venäjälle, Unkariin, entiseen Saksan demokraattiseen tasavaltaan, Bulgariaan, Romaniaan tai muihin maihin. Palattuaan Kreikkaan he ovat kokeneet lukuisia ongelmia huolimatta edellä mainittujen maiden kanssa tehdyistä kahdenvälisistä sopimuksista. Ongelmat koskevat heidän oikeuttaan sosiaaliturvaan. Heidän työaikansa on laskettu todellista lyhyemmäksi eikä työn laatua (esimerkiksi raskas ja likainen työ) ole otettu huomioon. Näin ollen, vaikka nämä henkilöt ovat jo vanhoja, heidän on edelleen pakko työskennellä, jotta he saavat eläkkeen, joka riittää ihmisarvoiseen elämiseen. Kuuluvatko kreikkalaisten pakolaisten edellä mainituissa maissa ansaitsemiin sosiaaliturvaoikeuksiin liittyvät ongelmat ehdokasvaltioiden kanssa käytävien neuvottelujen aiheisiin? Voidaanko ryhtyä asiaa koskeviin toimiin samaan tapaan kuin tehtiin kreikkalaisten pakolaisten osalta entisessä Saksan demokraattisessa tasavallassa (asetus (ETY) n:o 1408/71(1))? (1) EYVL L 149, 5.7.1971, s. 2. Günter Verheugenin komission puolesta antama vastaus (15. lokakuuta 2002) Kreikka on useiden Itä-Euroopan maiden kanssa tekemissään kahdenvälisissä sopimuksissa sitoutunut hyväksymään eläkkeiden laskennassa huomioon otettaviksi ne ajanjaksot, joiden aikana Kreikan kansalaiset työskentelivät kyseisissä maissa. Näin on pyritty suojelemaan näiden ihmisten muutoin ehkä hukkaan meneviä eläkeoikeuksia. Näin ollen kyseiset eläkkeet maksaa nyt Kreikka. Se, millä tavoin nämä hyväksytyt ajanjaksot otetaan huomioon, on Kreikan viranomaisten määräysvallassa ja kansalliseen toimivaltaan kuuluva asia. Kaikki näiden ajanjaksojen hyväksymiseen liittyvät kysymykset olisi tästä syystä osoitettava Kreikan viranomaisille. Asianomaisten maiden liittyessä Euroopan unioniin ne Kreikan kansalaiset, joita asia koskee, voivat halutessaan pyytää, että heidän eläkkeensä lasketaan uudelleen yhteisön säännösten mukaisesti. Koska eläkemaksujen taso Itä-Euroopan maissa kuitenkin on alempi, tämä tuskin johtaisi parempiin eläkkeisiin kyseisille henkilöille on todennäköisesti edullisempaa säilyttää nykyinen, Kreikan säännösten mukaisesti laskettu ja Kreikan maksama eläke. Entisessä Saksan demokraattisessa tasavallassa työskennelleiden Kreikan kansalaisten osalta ei tehty mitään erityisjärjestelyjä. Sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä 14 päivänä kesäkuuta 1971 annettuun neuvoston asetukseen (ETY) N:o 1408/71 sisällytettiin eläkeoikeuksia koskeva olemassa oleva sopimus, jonka soveltamista näin ollen jatketaan. Kyseisellä asetuksella perustetussa siirtotyöläisten sosiaaliturvan hallintotoimikunnassa on keskusteltu uusista lisäyksistä asetuksen liitteisiin. Näissä keskusteluissa, joihin osallistuivat sekä jäsenvaltioiden että ehdokasmaiden edustajat, päädyttiin siihen, että yhtään ehdokasmaiden kanssa tehtyä sopimusta ei sisällytetä asetuksen liitteisiin. Tämä ei kuitenkaan millään tavoin estä yksityishenkilöitä pyytämästä eläkeoikeuksiensa uudelleen laskemista.